**O galaxie pentru amândoi**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Hai să pornim, iubito, spre niciunde,

Să rătăcim prin univers desculți

Descoperind plăcerea ce se-ascunde

În meteori albaștri și oculți,

Să nu ne afle nimeni, niciodată,

Oricâte galaxii va cerceta,

Eu am să șterg cu buzele din hartă

Drumul spre tine, să rămâi a mea.

Cât lumea stelelor ce ne-nconjoară

Va înflori poeme-n jurul tău,

Pe cer va alerga o căprioară

Păstorul ei va fi poet mereu.

- Hai să plecăm spre orizonturi vaste,

Iubirea mea, că dincolo de noi,

În pântecul planetelor cresc blaste

Când ani-lumină-şi deapănă-napoi

Spre începuturi tema. Cine ştie

Care big bang va ordona tăcut

Dezordinea ce-așterne pe hârtie

Povestea mea. De când te-am cunoscut

Visez alinieri demult promise,

Ascunse-n avatare, retrograd,

Şi anotimpuri albe, interzise,

Când am trăit iubindu-ne sub brad.

Ioan Grigoraș Liliana Trif